Papersnake/gushiwen huggingface dataset:
拟古七十首 其三十 殷东阳仲文兴瞩
王世贞（明代）

群秀方谢朱，忽与玄冥迫。萧条在时寓，达者亦有适。

木落鲜滞欢，枫留蕴明色。敛汎澄天根，回滋收地脉。

辽空吐纤翳，青崖间微滴。兴至不尽觞，毋乃佳时掷。

况我英公子，肃徒罗周席。密坐人起端，遴欢任所择。

纾华起物胜，用壮缘酒德。窃冀燕然勋，敬为閟馀墨。
赠吴郡诸居士
程公许（宋代）

终南径甚捷，结茆邻帝乡。朝为谷口翁，暮为省中郎。

先生独何事，寄傲临沧浪。才高世莫染，德薰名自香。

青黄分谁数，膏火竟堪伤。游心圣贤域，脱身忧患场。

世路虽龃龉，天衢自腾骧。扪虱竟谁见，卧龙兴何长。

借居仲奄里，未升公德堂。十年逐流摈，千里坐相忘。

颓龄或可借，辟谷岂无方。终期继青莲，摇笔颂紫阳。
春宵
史弥宁（宋代）

角声和月透窗纱，惊起啼晴半村鸦。
搅乱先生眼不得，一庭春露湿梨花。
读樊川集
张方平（宋代）

不遇元和得献谟，望山东北每长嘘。独赓唐律雅风后，更注孙篇俎豆馀。

霅水胜游成怅望，杜川归事竟踌躇。中年遽使山根折，尽写雄襟在此书。
六月二十一日早行十六首
吴芾（宋代）

出入乡关四十朞，劳人迎送每惭之。
今朝单骑归来速，且喜乡人都不知。
东轩
戴复古（宋代）

东轩亦潇洒，春晚雨晴时。
喜鹊立门限，飞花落砚池。
青山解留客，绿竹遍题诗。
一点归心动，夜来闻子规。
己未唱第后谢恩诗
魏了翁（宋代）

圣皇学问富春秋，当宁宵衣渴壮猷。
鹄立银袍天北阙，龙飞金榜殿西头。
彤池缪对三千字，黄甲俄输一二筹。
初学粗知存大体，纷更要洗洛阳羞。
颂古十一首 其九
释智鉴（宋代）

虚玄鸟道没纤埃，玉殿空然琐绿苔。挂壁梭飞秋蜕骨，沧溟老蚌尽怀胎。
夜听双瀑联句
刘镇（宋代）

萧然山阁间，此兴何悠哉。
子晋不复见，月白空萧台。
夜静双瀑喧，遥闻疑雨来。
涧壑生清风，襟宇捐纤埃。
飞鸣撼半空，暗想飘琼瑰。
前观阻步屧，侧耳成徘徊。
贺太庙产芝草
许及之（宋代）

太室晶莹粲玉芝，慈闱恰遇未央时。两宫喜色腾尧采，万岁欢央动汉卮。

发祉有来增裔叶，产祥方至在孙枝。从今庆事频频有，准拟赓歌剩赋诗。
天柱岩
黄永思（宋代）

几载翘瞻玉柱峰，兴来登陟欲凌空。半天风月出尘表，大地山河入望中。

昼色暗分岩树绿，春光都入涧花红。夜穴依旧天灯见，心事从来造物通。
春夜
陆游（宋代）

老惫生如寄，春寒梦亦孤。
灯花时自坠，枭语迭相呼。
万里书难得，三年病未苏。
窗深不知晓，但觉动林乌。
垂丝海棠半落
杨万里（宋代）

雨後精神退九分，病香愁态不胜春。
落阶一寸轻红雪，卷地风来政恼人。
岳王墓
王英孙（宋代）

埋骨西湖土一丘，残阳荒草几在秋。
中原望断因公死，北客犹能说旧愁。
南乡子 并引
王寂（南北朝）

绰约玉为肌。宫额娇黄浅更宜。京洛风尘无远韵，心期。

只有多情驿使知。

翠羽剪春衣。林下风神固亦奇。辛苦半生谁挂齿，颦眉。

似怨东君著子迟。
所寓开利寺小池有四色莲花青黄白红红者千叶
张舜民（宋代）

深山草木自幽奇，四色荷花世所稀。
孤独园中瞻佛眼，凝祥池上捧天衣。
白公没后禅林在，王俭归来幕府非。
水冷风高人不到，却怜鸥鸟日相依。
送管长源之子光祖往谒周益公
曾丰（宋代）

齿德两峥嵘，严君汉伏生。
勖哉恢学力，行矣赫家声。
一代道宗主，三朝人老成。
金篦容刮膜，管取眼增明。
思家五首
方回（元代）

黄山三十六峰豪，南照城楼百里高。
五岭旧坑金作砚，双桥新酿玉为醪。
浙乡巨舰供鱼鲞，淮郡骈肩致蟹螯。
牛尾狸兼马蹄鳖，消得坡仙赋老饕。
瑞圣园斋宫
吕陶（宋代）

苑钥重开不禁阑，眼前芳景未凋残。仙花笑日欲争媚，禁柳受风疑怯寒。

诗兴似春多丽藻，斋心如水自澄澜。凭君赋尽园中景，免向绡图指点看。
中年
王安石（宋代）

中年许国邯郸梦，晚岁还家圹埌游。
南望青山知不远，五湖春草入扁舟。
谢周裕之 其二
徐积（宋代）

义无所不感，诚无所不动。诚义既如此，外物斯何用。

以外表诸中，以物将其义。所谓君子诚，诚亦不虚致。

人有忘恩者，嗟叹而泣涕。我心非土木，亦有眼中泪。
吊于忠肃公墓
阮葵生（清代）

甲光鳞鳞白日惨，土木之变人丧胆。举朝缩颈占天星，力排众议公独敢。

根本一动大势去，言南迁者吾当斩。此是乾坤何等时，安危乃以一身支。

威行片纸出军府，千里万里风霆驰。摧残大敌定社稷，金瓯无缺天子归。

天子归来群小昵，亨等意耳辨奚益。不惜身随天柱倾，自有奇勋贯金石。

呜呼，先知其柱，朕心怜其忠，崇祠嶪嶪铭旌功。祇今穹碑蚀残龙凤字，犹来披榛剥藓寻幽宫帝。

三台山下悲风起，翁仲无言石麟峙。回首栖霞一样冤，湖南湖北风烟昏。
秋兴十二首 其六
陆游（宋代）

白头韭美腌齑熟，赪尾鱼鲜斫鲙成。却对盘餐三太息，老年一饱费经营。
兵后西日溪行
皎然（唐代）

一从清气上为天，仙叟何年见乾海。黄河几度浊复清，

此水如乾未曾改。西寻仙人渚，误入桃花穴。

风吹花片使我迷，时时问山惊踏雪。石梁丹灶意更奇，

春草不生多故辙。我来隐道非隐身，如乾世上无风尘。

路是武陵路，人非秦代人。饭松得高侣，濯足偶清津。

数片昔贤磐石在，几回并坐戴纶巾。
曹娥庙
潘牥（宋代）

一川经涨夕阳波，幼妇碑残锁绿萝。
不止但争三十里，曹瞒元不识曹娥。
九月晦日作四首 其三
陆游（宋代）

锦城谁与寄音尘，望断秋江六六鳞。正使倾家供曲蘖，定知不解醉愁人。
监郡犍为将归使府登楼寓题
薛能（唐代）

几日监临向蜀春，错抛歌酒强忧人。

江楼一望西归去，不负嘉州只负身。
病齿
洪咨夔（宋代）

吾母苦蚤衰，发霜齿存几。
小儿得其发，大儿得其齿。
予方四十时，上齶右车毁。
从兹白石源，岁岁费经理。
软疑梅着酸，疏类榴罅子。
根浮触易兀，力弱遇辄靡。
怀核忌坚栗，设胔便脆美。
烂炰故自佳，急咽聊复尔。
刺肥剧锄奸，剔纤难拔垒。
屡搜风屡入，一快势一圯。
撼摇腫贯颧，焦蠹痛彻髓。
外虽编贝然，中实空齦似。
赤龙搅沆瀣，玉池涨清泚。
天鼓弗能扣，金鼎亦徒舐。
乳媪老不羞，机女少自喜。
风流久已绝，血气安足恃。
磨治朝辛盐，漱溉夕莎芷。
庶几尚扶危，不至遽乏使。
太官羊何腴，五侯鲭更旨。
虽无轑斧嗔，未免媚灶耻。
菽腐柔趁梜，粟糜滑流匕。
不愁馁在中，却笑饱欲死。
舌以柔故存，此语未敢唯。
盖少府新除江南尉问风俗
郎士元（唐代）

闻君作尉向江潭，吴越风烟到自谙。客路寻常随竹影，

人家大自傍山岚。缘溪花木偏宜远，避地衣冠尽向南。

惟有夜猿啼海树，思乡望国意难堪。
赠别杨员外巨源
元稹（唐代）

忆昔西河县下时，青衫憔悴宦名卑。
揄扬陶令缘求酒，结托萧娘只在诗。
朱紫衣裳浮世重，苍黄岁序长年悲。
白头后会知何日，一盏烦君不用辞。
正月十日雪
周紫芝（宋代）

维时孟春月，岁事司勾芒。微阳力犹弱，未足扶百昌。

风伯偶偃旆，电师亦潜光。坚冰顿欲解，蛰户不肯藏。

群阴势未屈，寒飙忽飞翔。积阴既得泄，雪意亦异常。

痴云迷澒洞，烟水俱苍茫。行人有堕指，裹足畏前冈。

疏梅强解事，一笑矜芳香。谁怜百草死，万木寒仍僵。

东君始用事，抗此凛冽刚。那知假微暾，乃复为此祥。

幽人解春衣，酒券仅可偿。倚此数日暖，苍黄索衣裳。

万事多反覆，天心难重量。赖我有残榼，聊足资清狂。

此意谁复论，醉眼空望羊。
奉酬晁元采三和前韵
周紫芝（宋代）

见贤殊未驻干旌，叩户先闻剥啄声。春去鸟啼千树暗，雨馀花啄一窗明。

新诗已得前人法，病足惟追逸骥行。何日长安君得意，著鞭闲听上林莺。
忆罗浮兼寄何使君二首 其二
卢龙云（明代）

山色年年好，难逢地主贤。帷搴朱洞外，榻下铁桥边。

剩有登楼月，俱无警堠烟。安民多渤海，游骑喜相连。
秋日自端州早归
韩韬（明代）

凌晨鼓棹促归舟，峡里寒云淡欲流。枫露渐深蝉响绝，海天初曙火萤收。

惊人鸿雁双双起，趁水鸬鹚个个浮。凛冽鱼风吹客袂，满江秋色蓼花愁。
春申港
夏子重（清代）

迢迢十里绕江城，传说春申始浚成。远引江潮资灌溉，旁通舟楫任游行。

让王祠畔烟波阔，相国坟边野渡横。芊姓山河存不得，却留一水占嘉名。
再游玉泉观金鱼
张炜（宋代）

曾见金鳞已十年，重来鬐鬣尚凄然。
忍从虾蟹常为侣，好作蛟龙飞上天。
古木耸云尊梵宇，灵源疏滴润农阡。
商霖已得真贤佐，旱暵何劳吁玉泉。
长门
王建（唐代）

长门闭定不求生，烧却头花卸却筝。

病卧玉窗秋雨下，遥闻别院唤人声。
幽栖
陆游（宋代）

自卜幽栖地，频惊岁月移。
乡邻祟礼让，子弟习书诗。
喔喔鸡鸣树，狺狺犬吠篱。
谋生已过足，富贵亦何为？
诔双峰兴上人
段成己（金朝）

堂堂双峰师，不受世尘污。禅坐三十年，俯仰无愧处。

平生大事毕，欲留不可住。适来水中沤，水行沤复聚。

适去火上烟，烟散火如故。徜徉天地閒，去来随所遇。

我怀未能忘，正随分别趣。涕馀会贞心，三叹出门去。
得魏懋权书却作歌呼之
王世贞（明代）

戊辰十月赠汝诗，忽汝诗名加我大。每争赵璧辄光彩，及博燕金多坎坷。

蹉跎国士心内私，卤莽时人眼前过。汝弟何由玉刻名，汝书空自珠生唾。

六月挑灯启椷读，清霜片片灯前堕。男儿得意失意在一时，蜥蜴行冰应龙卧。

老夫中岁罢膏沐，晚得承恩发如剉。兰陵美酒鹦鹉卮，将汝愁来为汝破。
用前韵寄穰城谢公静推官
邹浩（宋代）

邂逅蒹葭来倚玉，浅见惭如视车毂。荷君倾倒过平生，妙处令人忘宠辱。

并包今古入灵台，欬唾珠玑几盈簏。纷纷年少多公卿，何独斯人犹寸禄。

南阳刺史今伯乐，叹息龙媒异凡肉。剡章求以助风流，岂减红莲汎澄渌。

更将馀力付蟠根，迎刃无留真破竹。才全如此帝未知，燕閒却自思颇牧。

东山出处是家风，莫学渊明恋私菊。
山春秋夜
真山民（宋代）

夜色秋光共一阑，饱收风露入脾肝。
虚檐立尽梧桐影，络纬数声山月寒。
考满舟经十八滩因分各滩名赋诗 其十 梁滩
唐文凤（明代）

危滩石作梁，横截中流壮。滔汨向东逝，逞怒不得放。

砥柱回狂向，百川此其障。波神有馀愤，气骄犹张王。

我欲就安妥，投檄相诮让。尔心亦岂忍，急为收洪涨。

勿涌九江涛，勿奔三峡浪。我有寸许胶，息浑一千丈。

尔当守澄清，肯逐浊泾荡。江山必有神，司宰任忠谅。

行当率吾民，牲醴严祀飨。愿言沛惠泽，千秋永毋忘。
谢人寄茶筅子
韩驹（宋代）

立玉干云百尺高，晚年何事困铅刀。看君眉宇真龙种，犹解横身战雪涛。
凤台曲
陆德蕴（明代）

宫树层层隐栏曲，紫篁吹动参差玉。
秋声袅袅月满台，青鸾衔差三山来。
弱流拍山险难渡，飞琼别扫丛霄路。
绿香绣帐尘梦消，紫篁声沉鸾影遥。
金屏鹦鹉泣烟曙，海阔云深不知处。
定命
陆游（宋代）

定命元知不可移，更兼狂疾固虽治。
履穿衣弊穷居日，齿豁头虽大耋时。
耕钓诗多悲境熟，功名梦少感年衰。
今朝雨歇春泥散，剩伴儿虽鬬草嬉。
元符亲郊五首 其二 升升用《乾安》，罍洗、饮福并奏。
郊庙朝会歌辞（宋代）

神灵拥卫，景从云随。玉色温粹，天步舒迟。周旋陟降，皇心肃祗。

千灵是保，百福攸宜。
琵琶泉
文同（宋代）

险道入幽邃，深溪转岑寂。苍烟郁孤岩，秀石围断壁。

古藓甃碧润，寒泉洒清滴。谁能厌尘襟，兹可供洗涤。
诗上尧夫先生兼寄伯游正叔
张载（魏晋）

病肺支离恰十春，病深樽俎久埃尘。
人怜旧病新年减，不道新添别病深。
分路铺
吴与弼（明代）

午爨来分路，青山四面围。凭诗记幽绝，千里此中归。
留守相公新刱双桂楼
梅尧臣（宋代）

藻栋起霄间，芳条俯可攀。
晚云谈次改，高鸟坐中还。
日映城边树，虹明雨外山。
唯应谢池月，来照衮衣闲。
送杜少柳起萃知遂宁府以高名千古重如山为韵
韩元吉（宋代）

国朝御史府，一代名多传。
暂退或久庸，始愚亦终贤。
得失安足论，俯仰岁已迁。
但存爱君心，岂忧时命邅。
登城楼
吴则礼（宋代）

河西诸将气食牛，白羽雕弧锦臂韛。
他日粥饭真衲子，暮年酒肉鸡毡裘。
坐上儒冠挥尘尾，帐前羌种看刀头。
吴樯楚柁自江海，聊复看云倚戍楼。
黄凝云归张公洞
释居简（宋代）

洞在深云里，仙畦茂药苗。偶随山下水，来泊寺前桡。

瀣泠长凝颊，丹轻不坠瓢。多应久离索，老鬓各萧萧。
和何思举韵寄元亮兼简性之
李彭（宋代）

避冷幽窗歌扊扅，鸦啼疏柳把南枝。长须勿送平安报，满眼仍看竞病诗。

稚子每嗟檐隙短，波臣常梗客行迟。应贪左辖蓝田会，落雪官梅动兴时。
过湖南羊处士别业
刘长卿（唐代）

杜门成白首，湖上寄生涯。秋草芜三径，寒塘独一家。

鸟归村落尽，水向县城斜。自有东篱菊，年年解作花。
次韵李中舍秬秋雨
刘摰（宋代）

三伏方中火欲流，阴霖匝月气争秋。坐愁屋底须持盖，闻说田间可漾舟。

狂草满庭泛戢戢，湿虫侵户听啾啾。独于水部添诗思，坐滴空阶兴未休。
秋霁二首
宋祁（宋代）

晓河回北陆，夕雨净西郊。
水足鱼忘喣，林寒鸟恋巢。
阁苔浮绿晕，社橘老丹包。
谁与同真想，清风是淡交。
卜算子·生别有相逢
李流谦（宋代）

生别有相逢，死别无消息。

说著从前总是愁，只是不相忆。

月堕半窗寒，梦里分明识。

却似嗔人不忆他，花露盈盈湿。
再赋真觉僧房芦三首
吕祖谦（宋代）

屋角清渠濑浅沙，风斜雨重倒苍葭。
沙鸥不下投前浦，塞雁重来失旧花。
禅暇诗
无名释（隋代）

峨峨王舍城，郁郁灵竹园。中有神化长，巧诱入幽玄。

善人募授福，恶友乐仇怨。善恶升沈异，薰莸别露门。
对月了残经赞
释了惠（宋代）

麻线贯行针，太阳相对面。
通身破绽多，如何补得遍。
太上皇后合端午帖子词
汪应辰（宋代）

中兴虽帝业，内治本阴功。
天下供荣养，方知福报崇。
湖上即事多怀月心之辞 其一
袁易（元代）

浙东山色渡江青，眼底新诗向此成。天尽云低看鹘落，日斜风细待潮生。
八月十四日偶成
张九成（宋代）

物情犹惝恍，门户更萧然。
勿念客来往，何妨吾醉眠。
北园肥菜甲，南浦鱠鱼鲜。
一酌余妻子，此生休问天。
书家信后寄弟絅
梁绘（明代）

雁影愁分久，鱼缄愧覆迟。语多频续纸，情至竟无诗。

宦况萦心绪，离怀感鬓丝。君须重努力，莫负盛年时。
再用恢大山韵三首
方回（元代）

书贵有容德，曰无嫉于顽。
凤鸣鸷其翰，狸首于菟斑。
楚楚夸毗子，自谓高难攀。
焉能凂我哉，冰炭何相关。
君欲遂胜彼，只轮俾无还。
不见古战场，暴骨堆如山。
咏白海棠
曹雪芹（清代）

斜阳寒草带重门，苔翠盈铺雨后盆。
玉是精神难比洁，雪为肌后易销魂。
芳心一点娇无力，倩影三更月有痕。
莫谓缟仙能羽化，多情伴我咏黄昏。
十村绝句
舒岳祥（宋代）

朝朝腰斧采荆榛，博米求盐到海村。
白虎当溪侬不畏，祗愁暴吏打人门。
自峄山来访李北山
宋登春（明代）

山居亦自好，忽动美人思。秋水将同赋，停云敢滞期。

方云心匪石，复念发成丝。蹙膝华轩下，一尊共我持。
疏影 题王润如夫人“天寒有鹤守梅花”图
苏穆（清代）

疏林瘦竹。作万种凄凉，寒梦难续。谩立阑干，遥揽春晖，天涯空续盈目。

红消翠减凭谁记，且傍这、小窗横幅。任秋来、落叶无情，送尽玉蝉哀曲。

犹喜庭前素羽，碧云明月里，顾影忘独。料得融融，丝胜椒盘，仙骨露华香熟。

帘前阵阵南来雁，莫寄与、离愁枨触。算世间、一例春空，只有萼华凝绿。
谒金门
翁元龙（宋代）

莺树暖。弱絮欲成芳茧。流水惜花流不远。小桥红欲满。

原上草迷离苑。金勒晚风嘶断。等得日长春又短。愁深山翠浅。
梅花一一可爱
韩淲（宋代）

点点草际梅，横斜风弄影。秋老揫敛时，而复有此景。

天地欲回春，不碍霜露冷。林逋亦痴人，有句不堪省。
春试后姜如须见过赋赠
黎遂球（明代）

苑西禅寺阁重重，箧有儒书远近宗。香喷玉河朝蘸笔，月回金阙夜吟钟。

题门字几疑凡鸟，怀刺名应辨一龙。同值尧蓂闰正后，赋成何以颂乾封。
长亭怨慢 题帝女花院本
钱瑗（清代）

问何事，兴亡重谱。为惜琼花，惨遭风雨。几点残山，倩谁来画旧眉妩。

杜鹃啼苦，家国恨，从头数。缺陷总难偿，合付与、伤心人补。

三五。算年华草草，并向乱离中度。匆匆去也，数不到、旧时宫树。

倩絮影、替写愁痕。又生怕、斜阳无主。只一缕情丝，还被犀帘钩住。
先是新昌小园期京兆尹一访兼郎官数子自顷沉疴…成章
苏颋（唐代）

独好中林隐，先期上月春。闲花傍户落，喧鸟逼檐驯。

寂寞东坡叟，传呼北里人。在山琴易调，开瓮酒归醇。

伫望应三接，弥留忽几旬。不疑丹火变，空负绿条新。

斗蚁闻常日，歌龙值此辰。其如众君子，嘉会阻清尘。
嘲赴缘僧道
胡仲弓（宋代）

身在尘缘外，如何更趁缘。
僧堂清富贵，道院小神仙。
饭饱休持钵，丹成莫卖钱。
但能了生死，何必问苍天。
送师刑部赴阙
魏野（宋代）

白首休嗟叹，君方任老臣。
凤书才入手，鹊印喜离身。
锦帐眠来旧，花砖步去新。
离情棠树晓，吟思洛阳春。
御札催应并，天文动已频。
拜迎台有吏，泣送巷无人。
寺宿知题璧，山行想驻输。
从兹归近密，闲谒转无因。
南乡子·北固楼和辛词
张夏（清代）

对面指扬州。尽日无船风浪愁。回首金陵天己暮，休休。

一片降幡出石头。

梗迹任沉浮。不逐渔人下钓钩。草泽英雄曾见否，孙刘。

槛外长江空自流。
使回蹉榆林侵夜至宿馆
苏颂（宋代）

使还兼道趣南辕，朝出沙陀暮水村。
雪岭迢遥人自少，冰天凄水日长昏。
鸦闻宿舍惊如闹，马识归途去似奔。
屈指开年到京阙，梦魂先向九重阍。
杂咏一百首·巷伯
刘克庄（宋代）

哆侈何其甚，忧伤只自知。
虽经夫子笔，不废寺人诗。
友人夜访
白居易（唐代）

檐间清风簟，松下明月杯。幽意正如此，况乃故人来。
题罗春伯所藏脩禊序
楼钥（宋代）

东游登会稽，祇见兰亭不见碑。北过中山府，欲访此碑不知处。

閒从故家看墨本，如此二者绝难遇。曾经耶律毡裹去，至今胡虏犹知慕。

时将一二馈肤使，持归往往快先睹。未知玉石真在否，要比江南终近古。

他日缚取呼韩作编户，勒铭归来过定武。只问君王乞此碑，打向人间莫论数。
送翟兰谷之任藤县教谕
李希说（明代）

吾道堂堂日月中，乾坤随处满儒风。十年北斗斯文望，今日西藤学者宗。

雨化山川全出色，春添坛杏愈加红。不须去打苏湖板，自有无言造化功。
明妃曲
刘克修（明代）

霜凋青草枯，玉貌委泥途。妾泪空盈掬，君恩只按图。
题杭州樟亭驿
章孝标（唐代）

樟亭驿上题诗客，一半寻为山下尘。

世事日随流水去，红花还似白头人。
友芳园杂咏为吕心文作二十五首 其十三 总芳径
欧大任（明代）

旖旎万花谷，一径绾其口。尽容问字人，不妨日携酒。
由水岩过大峪登紫石崖
史梦兰（清代）

才下东峰巅，又上西山顶。人或笑其劳，吾自厉吾猛。

细路循岩{赘山}，登顿披榛梗。鸟鸣林壑幽，犬吠林坞静。

过涧时低头，攀崖还引领。流泉足底鸣，激石声作哽。

曲磴盘环环，平梁横侹侹。行行且复休，小坐据高岭。

南望海天阔，晴空开万顷。城郭带斜阳，白沙接溟涬。

四山红叶红，更比春光靓。傍晚寻路归，十步九换景。

童冠共陶然，歌吟忘路永。到寺日已沈，夜游还烛秉。

寓内多名山，焉能遍游骋。人苦不得间，蓬莱在人境。
送蔡伯华谪福建盐运判官兼寄张伯邻
欧大任（明代）

潞渚冲寒万里舟，主恩犹遣七闽游。空歌斑竹乘青兕，何处沧闽下白鸥。

石动馔鲜官舍晚，水晶盐满客盘秋。所思南望琅玕曲，好共张衡咏四愁。
南寺
苏轼（宋代）

东去愁攀石，西来怯渡桥。
碧潭如见试，白塔苦相招。
野馈惭微薄，村沽慰寂寥。
路穷斤斧绝，松桂得干霄。
送彭城周主簿建中移黄县令
贺铸（宋代）

客宦逢迎泗上州，酒筹诗卷慰淹留。
九层灯火偃王塔，四面溪淹彭祖楼。
此去君辞栖棘地，年来吾有负薪忧。
终期一过河阳县，相对春风话旧游。
舟□□□读中兴碑
赵楷（宋代）

西风吹岸著浯溪，玉洁摩空十丈碑。不□开元久培植，可能灵武善扶持。

斯文未泯今□□，盛德之兴彼一时。崖下漫郎应在否，□□流涕手题诗。
好事近
黄之隽（清代）

高卧小船梢。仰看插江峰色。都被绿痕皴断，是丛篁幽石。

天开十摺画屏风，遮住半江黑，仔细乱篙撑处，怕悬崖崩坼。
偈颂十八首
释如净（宋代）

净慈法座，木头一棚。
横撑竖撑，黑漆米生。
代寿韩平原
刘过（宋代）

际会风云振古难，十年初手且旁观。
要令邻敌尊裴度，必向东山起谢安。
一品千龄灵寿杖，五公四世进贤冠。
功成裂地封留了，却趁赤松盟未寒。
游翟园三首
杨万里（宋代）

柔风软日斩新晴，酽白娇红鼎盛春。
借问主人何处去？春光分付守园人。
满江红 次韵耶律舜中樟亭观潮
张翥（元代）

望入西泠，乍一线、涛头涌白。疑海上、鳌翻山动，鹏搏风积。银汉迢遥槎有信，秋光浩荡云无迹。快醉挥、吟笔倒琼瑰，冯夷宅。沙草远，迷烟碛。云树老，＊宫壁。叹潮生嘲落，几时休息。事往空遗亡国恨，鸟飞不尽吴天碧。正销凝、何处夕阳楼，人横笛。
纸鸢
秦廷璧（清代）

遥知此去向云中，借得封姨一点功。只恐急风吹线断，误他飘落小栏东。
威惠庙
吕璹（宋代）

当年平贼立殊勳，时不旌贤事忍闻。
唐史无人修列传，漳江有庙祀将军。
水调歌头（寿□守）
廖行之（宋代）

黄色起犀表，紫绶照金章。两朝耆德，应是南国旧龚黄。曾上方耆蓬岛，万里鲸波不作，炎海赖清凉。缓造鹓鸿地，高卧水云乡。

近新来，春色好，遍潇湘。不知今日何日，佳气拥高堂。竞把芳尊为寿，细祝遐龄难老，福禄未渠央。国栋欠元老，仙桂看诸郎。
题仇仁近白驹诗图赵子昂画及书
方回（元代）

至洁不见取，此责自有人。
絷维幸不及，遁野醉自珍。
上下不相求，于中歌者频。
歌者诚爱贤，贤者亦爱身。
视事既毕自南台御冰舵凌太液遂至琼华岛登临瞻眺杂咏志赏 其三
弘历（清代）

冰凝太液镜光皑，辘辘舵床坐渡来。声杂排门鸣爆竹，权舆帝里是春台。
送陈长卿还闽
释今身（明代）

寒林萧瑟动离愁，落日那堪送旧游。千里远来披野雪，一冬归旧逐沙鸥。

山烟片片迎征骑，梅雨霏霏点客舟。自后欲知重过晤，南台深处一丹丘。
陵阳山馆怀紫阶
苏佩（清代）

闲云懒得向高飞，万里青天一鹤归。不饮免教人共醉，无言愁与世相违。

江湖结纳多新雨，身世飘零汉落晖。闻道孙阳还冀北，枥中老马望依依。
立春谢司法有诗次韵
方岳（宋代）

一夜挼云作雪飞，池塘已自绿生肥。
恁君检校阑干北，柳上新青归未归。
芷
许及之（宋代）

银箸有生香，叶排元紫房。更名歌九畹，课效万金方。
九峰山行（二首）
晏铎（明代）

曲径沿流上下，苍苔白石磷磷。
落日惟闻啼鸟，空山更少行人。
失调名
应傃（宋代）

横斜淡月黄昏，漏泄早春消息。
广遣兴五十八首 其五十
王夫之（明代）

造次看花须看叶，分明夺眼不夺睛。丝丝香篆萦空湿，泼泼江流荡远晴。

一剑杀生生在杀，五更惺梦梦元惺。空窠蜂子痴如醉，泥涧元蜦懒不矜。
山居十六咏 其八 桃李蹊
方岳（宋代）

竹径转西麓，山花能白红。要知造物心，政在无言中。
临江仙（赠妓）
王之望（宋代）

十二峰前朝复暮，忽愁望断行云。梦回江浦晓风清。远山思翠黛，蔓草记罗裙。

锦字织成千万恨，翻成第入新声。幽期谁为反离魂。主人无浪语，狂客最钟情。
满庭芳 其四 丁丑初冬过智月禅院
曹尔堪（清代）

过尽千帆，行舟无数，水流城下溶溶。寒坡拖影，荒荻引凄鸿。

唤渡小船如叶，长年者、朴古之农。闲时去，寻僧出郭，踏过小桥东。

轻风。吹袖满，垂杨结带，瘁草成丛。听老渔昏唱，古寺晨钟。

传客到门相访，堂前有、开士仙翁。须臾列，美蔬椒饼，话及夕阳红。
戏题示萧氏甥
王维（唐代）

怜尔解临池，渠爷未学诗。老夫何足似，弊宅倘因之。

芦笋穿荷叶，菱花罥雁儿。郗公不易胜，莫著外家欺。
颂古四首 其二 德山托钵。
释继成（宋代）

巫峡山头窈窕女，朝为行云暮为雨。王孙一见空断肠，便作红霞隐身去。
寄方干处士
尚颜（唐代）

格外缀清诗，诗名独得知。闲居公道日，醉卧牡丹时。

海鸟和涛望，山僧带雪期。仍闻称处士，圣主肯相违。
子畅雨中见过且惠以诗乃用蕃谢文显载酒之韵
赵蕃（宋代）

草本荒凉门半掩，故人谁肯为予来。
要师原宪安非病，敢学襄阳怨不才。
春自堂堂花更落，发今种种老其催。
谢安故有东山志，过我题诗拭砚埃。
左目痛六言九首
刘克庄（宋代）

儒医诊肝脉去，小童负药笈从。
吾宁作一目鬼，古曾有独眼龙。
春尽舍舟，余杭雨後山行二首
杨万里（宋代）

前夕船中索簟眠，今朝山下觉衣单。
春归便肯平平过，须做桐花一信寒。
湖上闲望二首 其一
朱淑真（宋代）

照水芙蓉入眼明，败荷枯草闹秋声。疏云不雨阴长定，唤起诗怀酒兴清。
再用景纯韵咏怀二首
陈与义（宋代）

木枕蒲团病更宜，从教恶少事鞍鞿。
元无王老又何怨，不有麯生谁与归。
六日取蟾乖世用，三年刻楮费天机。
只应杖屦从公处，未觉平生与愿违。
江楼晚望
郑孝思（清代）

欲舒惆怅独登楼，四面山川晚色幽。倦鸟冲烟投暮树，归舲带色到前洲。

云深远寺钟声起，风转层楼水气浮。俯仰骋怀情最好，渐看海角月华流。
蝶恋花 春日侍祖母母氏，偕诸姊妹游虞山
席瑶林（清代）

翠耸虞山春景丽。游侍慈闻，更喜联同气。柳磴花堤芳草地。

东风只荡湘裙底。

仲雍当时曾此寄。千古高踪，巾帼犹仰止。拂水山庄何处是。

羞他输与青楼妓。
咸丰癸丑二月初九日贼攻金陵愈急见势难支即手书绝命词二首 其一
邹鸣鹤（清代）

臣力难图报称，臣心仰答九重。三次守城尽节，庶几全始全终。
次韵六四叔村居即事十二绝
刘子翚（宋代）

蠲病惟应一日晴，小窗萤度暗还明。
韦编读罢闻幽鸟，演出精微是此声。
减字木兰花 其十二 和董令升正月五日会客
王之道（宋代）

蛾眉螓首。舞雪娇回开冻候。尽道今年。千里风光萃绮筵。

坐来道月。照我苍颜并白发。酒到休辞。自有黄芽介寿祺。
念弥陀颂 其二
释怀深（宋代）

树林水鸟各宣扬，宝网金台尽道场。会得钟鸣并鼓响，弥陀触处现毫光。
鸡豚社
方士繇（宋代）

稻叶青青水满塍，夕阳林下赛田神。
投身便入鸡豚社，老去人间懒问津。
雨坐
仇远（元代）

两年蒲节雨霏微，误我中山采药期。
骑马出门随所寓，看花酌酒复奚疑。
量悭未易胜金盏，臂弱犹堪系彩丝。
追忆侯家陪宴赐，素纨红葛翠交枝。
偈六十九首
释道宁（宋代）

出家佛子，物外高流。
挈锡携缸，访寻知识。
须是踏著自己稳实田地，方解茆庵石室折脚铛儿。
煮粥煎茶，接待往来，
随家丰俭。未到如斯境界，
不可虚延岁月。二六时中，
收视返听。子细揣摩，
是何面目。
林处士墓
胡奉衡（清代）

高冢犹栖处士魂，风流名并白、苏存。空亭鹤去无年代，绕墓梅开有子孙。

径转小桥穿石磴，波摇清影照芳樽。湖山常是先生主，南宋诸陵不可论。
十暑
朱继芳（宋代）

十暑江湖客，尘缁白苧衫。
人沿沙岛路，风卷海门帆。
带雨厨烟重，通潮井脉鹹。
家书言不尽，重拆又重缄。
禅人写师真请赞
释慧远（宋代）

把定放开全在你，和泥合水更由谁。
大地簇成三事衲，虚空迸出两条眉。
绝忌讳，猛提撕。
惊回春梦破，倒跨铁牛归。
落日怅望
谢朓（南北朝）

昧旦多纷喧，日晏未遑舍。
落日余清阴，高枕东窗下。
寒槐渐如束，秋菊行当把。
借问此何时，凉风怀朔马。
已伤归暮客，复思离居者。
情嗜幸非多，案牍偏为寡。
既乏琅邪政，方憩洛阳社。
春怀
葛绍体（宋代）

春衫曾著泪痕斑，才到年时怕倚栏。何处飞来双燕子，傍人还欲诉春寒。
和简斋十月
赵文（宋代）

已惯禁秋不用悲，无情日月去如飞。
霜晚起风鸦自宿，江南欲雪雁安归。
小园梅花照眼在，老子鬓毛如昔非。
败絮与官供战卒，遥怜老妇泣牛衣。
出顺阳
张嵲（宋代）

浮云作晓阴，未放寒日光。
平冈连县郭。草树郁苍苍。
清溪贯其中，可以一苇航。
西流合汉沔，水外山微茫。
红叶明碧林，下有寒菊芳，
蜂蝶纷已去，无风徒自香。
我欲寄所思，远在天一方。
安得千里足，宽余九回扬。
宫词一百首
岳珂（宋代）

上党王师未凯旋，鸾旗黄钺正行边。
红尘一骑传天使，为送宫中则剧钱。
石长老入闽已有别句临行再书扇头二首 其一
释函是（明代）

老大翻惊岁月频，那堪更作别离人。三年寒暖初停梦，一夕云峰又隔春。

有意菊花成聚首，无情梅萼送行津。风烟转盼分闽粤，锦水华山却认真。
寒食
宋无（元代）

十日花时九雨风，年年百五病愁中。
春寒不禁香箦火，红归青烟忆汉宫。
寄题张浩然松雪楼
刘著（宋代）

入座山光秀玉柯，岸巾绝景意如何。
瘦来岂为寒松句，和寡还惊白雪歌。
地近云烟来鹤驾，檐高星斗泻银河。
悬知老子登临处，渺渺沧波月色多。
读襄阳耆旧传，因作诗五百言寄皮袭美
陆龟蒙（唐代）

汉皋古来雄，山水天下秀。高当轸翼分，化作英髦囿。

暴秦之前人，灰灭不可究。自从宋生贤，特立冠耆旧。

离骚既日月，九辩即列宿。卓哉悲秋辞，合在风雅右。

庞公乐幽隐，辟聘无所就。只爱鹿门泉，泠泠倚岩漱。

孔明卧龙者，潜伏躬耕耨。忽遭玄德云，遂起鳞角斗。

三胡节皆峻，二习名亦茂。其馀文武家，相望如斥堠。

缅思齐梁降，寂寞寡清胄。凝融为漪澜，复结作莹琇.

不知粹和气，有得方大受。将生皮夫子，上帝可其奏。

并包数公才，用以殿厥后。尝闻儿童岁，嬉戏陈俎豆。

积渐开词源，一派分万溜。先崇丘旦室，大惧隳结构。

次补荀孟垣，所贵亡罅漏。仰瞻三皇道，虮虱在宇宙。

却视五霸图，股掌弄孩幼。或能醢髋髀，或与翼雏鷇.

或喜掉直舌，或乐斩邪脰。或耨鉏翳荟，或整理错谬。

或如百千骑，合沓原野狩。又如晓江平，风死波不皱。

幽埋力须掘，遗落赀必购。乃于文学中，十倍猗顿富。

囊乏向咸镐，马重迟步骤。专场射策时，缚虎当羿彀。

归来把通籍，且作高堂寿。未足逞戈矛，谁云被文绣。

从知偶东下，帆影拂吴岫。物象悉摧藏，精灵畏雕镂。

伊余抱沈疾，憔悴守圭窦。方推洪范畴，更念大玄首。

陈诗采风俗，学古穷篆籀。朝朝贳薪米，往往逢责诟。

既被邻里轻，亦为妻子陋。持冠适瓯越，敢怨不得售。

窘若晒沙鱼，悲如哭霜狖。唯君枉车辙，以逐海上臭。

披襟两相对，半夜忽白昼。执热濯清风，忘忧饮醇酎。

驱为文翰侣，驽皂参骥厩。有时谐宫商，自喜真邂逅。

道孤情易苦，语直诗还瘦。藻匠如见酬，终身致怀袖。
经始壁立洞用前韵 其一
湛若水（明代）

天与衰翁供打眠，又开面壁无穷天。也须明月清风入，分付吾墙只及肩。
题五逸竹溪钓艇图二绝
王灼（宋代）

塘影抱林光，樵风接溪浪。
最爱笋蕨时，恰是河豚上。
十一月十二日会集宾主共八人
孔平仲（宋代）

自笑开阳畔，辉光接斗魁。名希周士贵，德慕舜元才。

共享珍羞美，同骑骏马回。它时立天柱，曾作饮仙来。
朝云墓十首次孙西庵先生韵 其六
何绛（明代）

纱窗日落渐黄昏，露滴幽丛见泪痕。鵩鸟赋成人已没，女娥飞去影终存。

门閒多有投文客，地回难招自古魂。回首旧游俱是梦，烟霞冬闭木绵温。
谷芳上人创二石桥谢以画并题
朱朴（明代）

村径两徒杠，津岐赖相接。岁久木尽摧，来往多病涉。

吾师好施木，毅然探囊箧。伐石来西山，架梁通便捷。

摅心不知劳，旬日足功业。行人履坦途，无复待舟楫。

平生好修葺，于此意自惬。福报固不图，一念历千劫。

愿焉寿无疆，期颐稳登蹑。
颂古
释慧空（宋代）

身披粗布伽梨，手把大木槵子。
天寒坐火炉头，动是说蛇说虎。
草书歌
陆游（宋代）

吾庐宛在水中沚，车马喧嚣那到耳。
一堂翛然卧虚旷，蝉声未断虫声起。
有时寓意笔砚间，跌宕奔腾作诙诡。
徂徕松尽玉池墨，云梦泽乾蟾滴水。
心空万象提寸毫，睥睨醉僧窥长史。
联翩昏鸦斜著壁，郁屈瘦蛟蟠入纸。
神驰意造起雷雨，坐觉乾坤真一洗。
小儿劝我当自珍，勿为门生书棐几。
木兰花慢（赋雪）
卢祖皋（宋代）

洒窗声未定，怪襟袖、峭寒欺。渐邑界空明，山河表里，玉幻琼移。邑边占春最早，万花中、不遣一尘飞。清想吟鞭瘦倚，醉怜歌锦红围。

谁知。未去心期。慵酒更慵诗。算可人惟有，光浮茗碗，香浸梅枝。长安又惊岁换，笑吹来、空点发成丝。一舸沧江浩渺，几回归梦参差。
滴滴金·广平未拚心如铁
李弥逊（宋代）

广平未拚心如铁。恨梅花、隔年别。化工翦水斗春风，似南枝和月。长鲸一饮宁论石。想高歌、醉瑶席。几时归去共尊罍，看寒花连陌。
和司徒侍中同赏梨花
强至（宋代）

映花急把玉交杯，凤扫残香已几堆。
酷爱岂惟公假借，惯曾御苑见花来。
好事近
李之仪（宋代）

直词云：一弄醒心弦，情在两山斜叠。弹到古人愁处，有真珠承斜。¤使君来去本无心，休泪界红颊。自恨老来憎酒，负十分蕉叶。

相见两无言，愁恨又还千叠。别有恼人深处，在懵腾双斜。

七弦虽妙不须弹，惟愿醉香颊。只恐近来情绪，似风前秋叶。
宇文子友闻予有西郊寻梅诗以诗借观次其韵
陆游（宋代）

拾遗遗迹付缁郎，槁叶凝尘欲满堂。
已恨樽罍孤胜践，更堪风满病幽芳。
兰荪千古有同调，蜂蝶一春空自忙。
马上得诗归绝叹，故园三径久成荒。
梦藤驿
陆游（宋代）

又入千山去，真成万里行。
履霜常早驾，秉炬或宵征。
古驿怪藤合，荒陂群鴈鸣。
客中常少睡，归梦若为成。
读史
黄损（五代）

逐鹿走红尘，炎炎火德新。家肥生孝子，国霸有馀臣。

帝道云龙合，民心草木春。须知烟阁上，一半老儒真。
题画册一十二首 其六
孙承恩（明代）

罨画溪山似，扁舟出柳阴。水风浮淡爽，凉月照虚襟。
净光松风阁
叶适（宋代）

城中云日如火催，净光行食声转雷。
不知何处白蘋起，便有满坐清风来。
莫言作楼非急务，翁当运斤儿执锯。
待得三间着此风，病叟扶携上楼去。
尹谏议秋怀昌甫以其韵赋之因亦和焉 其四
韩淲（宋代）

往来西舍复东邻，风约微岚雨敛尘。尽说世间多显者，岂知山敛少閒人。

路逢僧道非无累，家近渔樵定可亲。贫贱难居贵难守，任其商利与言缗。
念奴娇·并游英俊
刘克庄（宋代）

并游英俊，从头数、富贵消磨谁纪。道眼看来，叹人生如寄，家如旅邸。教婢羹藜，课奴种韭，聊诳残牙齿。草堂绵蕝，百年栖托于此。

岁晚笔秃无花，探怀中残锦，翦裁余几。腰脚顽麻，赐他灵寿杖，也难扶起。离绝交游，变更名姓，日暮空山里。老儋复出，不知谁氏之子。
永康道中
戴栩（宋代）

涨渌无风影自摇，芡花生刺藕花娇。
山禽不记春归去，深树一声婆饼焦。
呈简寿玉
赵蕃（宋代）

门外双槐日已高，庭中钜竹与争豪。
萧萧共倚青云翰。渺渺仍工白雪操。
欲向潇湘访兰芷，却从吴越看波涛。
问君役役胡为尔，我亦叹嗟出入劳。
楚庄王
王十朋（宋代）

周衰夷狄最跳梁，楚入春秋势更强。能用一言存灭国，贤哉犹有一庄王。
西江月
吕本中（宋代）

渺渺风吹月上，濛濛雾挟霜回。百年心事老相催。人在夕阳落外。

有梦常嫌去远，无书可恨来迟。一杯浊酒两篇诗。小槛黄花共醉。
赠别傅商翁
刘永之（明代）

蔗园瓜地楚山春，野屋梅花照雪筠。邻瓮共开桑落酒，客衣犹带豫章尘。

旧弹长铗冯谖老，新著衡书季子贫。梦绕西州归雁远，何时同采暮江蘋。
次歆琳老中秋月
毛滂（宋代）

玉斧修轮灭玷痕，金精铸魄凝寒清。
缀云都去秋心净，囊露新添夜眼明。
气接瑶台端可御，地漫银汉定谁倾。
何时天竺山前路，细听烟崖坠子声。
句
白元礼（宋代）

賸甘饴作酒，最苦藙烹茶。
题文潜诗册后
晁补之（宋代）

君诗容易不着意，忽似春风开百花。
上苑离宫曾绝艳，野墙荒径故幽葩。
惬心刍豢非杂俎，垂世江河自一家。
头白昏昏醉眠处，忆君频夜梦天涯。
水龙吟
阎苍舒（宋代）

少年闻说京华，上元景色烘睛昼。朱输画毂，雕鞍玉勒，九衢争骤。春满鳌山，夜沉陆海，一天星斗。正红球过了，鸣鞘声断，回莺驭、钧天奏。

谁料此生亲到，十五年、都城如旧。而今但有，伤心烟雾，萦愁杨柳。宝箓宫前，绛霄楼下，不堪回首。愿皇图早复，端门灯火，照人还又。
九日依唐生韵五绝句 其四
刘摰（宋代）

悄悄登山临水兴，纷纷泛菊佩萸人。不须吹落簪花帽，但愿常存漉酒巾。
贫叹
陆游（宋代）

贫到今年极，萧然四壁家。
弊袍生虮虱，粗饭杂泥沙。
浩浩乾坤大，茫茫岁月赊。
故乡烟水窟，别拟卜生涯。
万菊轩
苏轼（宋代）

一轩高为黄花设，富拟人间万石君。佳本尽从方外得，异香多在月中闻。

引泉北涧分清露，开径南山破白云。此意欲为知者道，陶翁犹自未离群。
松
王睿（唐代）

寒松耸拔倚苍岑，绿叶扶疏自结阴。丁固梦时还有意，

秦王封日岂无心。常将正节栖孤鹤，不遣高枝宿众禽。

好是特凋群木后，护霜凌雪翠逾深。
次韵赵丞相海鸣 其二
李光（宋代）

身如一叶任风飘，闭眼观心路匪遥。惯听海鸣还熟寝，未妨归梦趁回潮。
感秋
陆游（宋代）

南山射虎漫豪雄，投老还乡一秃翁。
世味扫除和蜡尽，生涯零落并锥空。
秋惊蠹叶凋残绿，病著衰颜失旧红。
笠泽松陵家世事，一竿惟是待西风。
河滨神
屈大均（明代）

榕树与油葵。掩映天妃庙西。一江新水带春泥。数行鸂鶒飞低。

妇女枫香烧早暮。魂断茫茫江路。生怕去年风飓。破蓬休起渔浦。
楚行意颇不决聊成一章
王世贞（明代）

邸吏空惊腰绶新，婆娑仍惜据梧身。文章殢我终投笔，岁月欺人转积薪。

旧事懒听湘水曲，衰颜羞睹武陵春。何如且作祗园主，经卷茶铛次第陈。
都厅诵书偶成
黄庶（宋代）

主人调鼎手，千里刃迎虚。
暗使民如堵，能容吏似樗。
莓苔眠杻械，燕雀听诗书。
刀笔惭无补，身为白蠹鱼。
己巳子月饮关使君浴元林司农署中次韵训首倡
董其昌（明代）

兼隐云司客，行吟泽畔人。坐馀香作署，合处剑为津。

问节飞灰近，催诗刻烛频。书家真有圣，交道不无神。

鱼乐初忘沼，星车易转轮。缄情授关子，鸿宝亦非珍。
灵汤
李纲（宋代）

石甃灵汤列道周，玉池金屋未相侔。涤尘时有幽人到，不与骊山共一流。
岁暮书事十二首 其八
张耒（宋代）

自昔周人俗，贪庸巧治生。千金不冠带，一饮起纷争。

佩犊攻攘敚，通书为姓名。二南分陕化，寂寞久无声。
失调名
吴某（宋代）

剪罗幡儿，斜插真珠髻。
题徐明德墨兰
薛纲（明代）

我爱幽兰异众芳，不将颜色媚春阳。
西风寒露深林下，任是无人也自香。
草堂别友人集杜句
黄佐（明代）

倚江楠树草堂前，忽漫相逢是别筵。纵酒欲谋良夜醉，将诗不必万人传。

朝廷衮职谁能补，乡里衣冠不乏贤。此别应须各弩力，浊醪粗饭任吾年。
写怀
倪梁（清代）

猖狂不觉入春深，辜负流光空自吟。壮志已虚残夜梦，新诗时写故人心。

偶探山水闲搜古，悔逐风尘误到今。潦倒此生供一笑，神仙功业两难寻。
句
王随（宋代）

簷卷三峰碧，琴弹万籁清。
仙庭观
郭祥正（宋代）

楼阁依稀踞凤凰，入门松桧自然香。蟠桃已熟桑田变，应与皇家共久长。
早行五首
吴芾（宋代）

畏暑凌晨更疾驱，疏星影里度篮舆。
忽惊道上人如堵，知是田家出趁墟。
次韵张必志秋怀三绝 其二
廖刚（宋代）

芙蕖池馆酒杯残，策策秋声入夜寒。月照蓬窗耿无寐，起看星斗一长叹。
夜泊石潭
吴升（清代）

秋水生前夕，高滩涌大溪。惊风吹浪急，斜月向人低。

夜客沙中语，荒鸡树杪啼。柁楼眠未稳，欲梦已凄迷。
大风寒甚夜宿南山口荒店
庄肇奎（清代）

蒲暮寒风送暮霞，驱车盼店似还家。尘丝络壁愁萦枕，穴隙安还看卷沙。

熏透征袍牛马矢，镌深寒骨雪霜花。夜阑童仆皆酣睡，且拨炉火自烹茶。
寒夜联句
陆龟蒙（唐代）

静境揖神凝，寒华射林缺。 ——陆龟蒙

清知思绪断，爽觉心源彻。 ——皮日休

高唱戛金奏，朗咏铿玉节。 ——陆龟蒙

我思方泬寥，君词复凄切。 ——皮日休

况闻风篁上，摆落残冻雪。 ——陆龟蒙

寂尔万籁清，皎然诸霭灭。 ——皮日休

西窗客无梦，南浦波应结。 ——陆龟蒙

河光正如剑，月魄方似玦. ——皮日休

短烬不禁挑，冷毫看欲折。 ——陆龟蒙

何夕重相期，浊醪还为设。 ——皮日休
雪窗
白玉蟾（宋代）

素壁青灯暗，红炉夜火深。
雪花窗外白，一片岁寒心。
西园十咏·方物亭
吴中复（宋代）

草林虫鱼部，披寻自古无。
飞沉天产异，生植土风殊。
物色随心匠，形容记绘图。
虚亭玩真意，浩思满江湖。
送何子温移亳州三首 其三
陈师道（宋代）

复作中年别，仍怀后日忧。关山遮极目，汴泗只东流。

政好遭频借，诗清得暗投。会看灵寿杖，扶出富民侯。
西林寺廓然堂有怀
胡宏（宋代）

超然峰头秋气清，廓然堂延秋月明。我乘清秋弄秋月，中有所感思冥冥。

峰势凌苍穹，上有烟林封。去天不盈尺，路断心忡忡。

堂空人何在，澹然思无穷。寂寂本心流太空，虚名过耳如松风，惆怅祸乱波流洪。

目极征鸿淡淡天，万古消沉向此中。
东行口占 其二
陈梦雷（清代）

慷慨休歌《行路难》，安排随地圣恩宽。牛车未免烦田老，升斗依然仰大官。

瘦骨可堪边塞苦，敝裘宁耐朔风寒。临歧不洒伤心泪，忧国当年泪已乾。
句
孙升（宋代）

穷搜诗句熟，老练世情通。
赋独山
释行海（宋代）

一峰突兀上虚空，石怪藤幽树树风。
四面白云人不见，磬声如在有无中。
题谢葵丘雨中访沈介轩画
陈宽（明代）

诗题画里记相寻，白发萧萧别意深。
惆怅十年遗墨在，秋风暮雨故人心。
和武相公闻莺
皇甫镛（唐代）

华馆沈沈曙境清，伯劳初啭月微明。
不知台座宵吟久，犹向花窗惊梦声。
驾幸西太一宫道傍耕桑者皆以茶绢赐之
韩琦（宋代）

杪春时泽未全滂，西祷真祠徯福祥。蚕女舍笼惊法从，耕夫投耒目天光。

劳勤率有优恩及，拜赐皆知佚道长。海内承风谁不劝，何须躬籍与躬桑。
冬日过韩寅仲尊生斋留酌
张萱（明代）

暝色薄前楹，清尊晚复倾。长贫非罪岁，吾道且尊生。

树有知还鸟，栏馀未落英。秋光浑不尽，蟋蟀两三声。
朝鲜贫弱时事棘矣慨然有作
锡珍（清代）

营州逾海地东偏，犹是箕封礼俗传。赫赫中天依日月，茫茫下俗奠山川。

海潮终古无消长，人事于今有变迁。漫说通商为受命，他时涕出更谁怜。
啸台
李廌（宋代）

言登阮公台，兴来聊独游。
因为尔时啸，景物故清幽。
奄冉古今意，凄瑟天地秋。
阿戎迷簿领，况复五君俦。
北眺度遐想，遗音浩难收。
登临感陈迹，云散惜风流。
轫车此裴回，何以慰百忧。
仙游寺独宿
白居易（唐代）

沙鹤上阶立，潭月当户开。此中留我宿，两夜不能回。

幸与静境遇，喜无归侣催。从今独游后，不拟共人来。
送吴僧游杭
谢晋（明代）

随例编摩寄此身，思家梦绕太湖滨。山中坐腊辜长夏，客里清斋过尽春。

杖锡未游天竺寺，袈裟先带玉京尘。明朝试屐孤山路，应访梅花树底人。
自东屯夜还舟中
孙应时（宋代）

白帝水云暗，东屯灯火归。
春泥悭弊屐，山雨湿征衣。
远役谅难践，胜情那得违。
关城吏相笑，痴绝似君稀。
有感
林希逸（宋代）

少日因贫强觅官，于今悔掷钓鱼竿。宫袍岂似陀尼暖，厩马何如款段安。

准易莫教玄尚白，奏篇还要炳于丹。得归须谒严陵去，梦已先经七里滩。
候人
张载（魏晋）

林木南山荟蔚时，工斤樵斧竟朝侪。
举知趋利青冥上，不念幽闺季女饥。
九日遣兴
曹彦约（宋代）

散诞平生百不忧，未应摇落学悲秋。
傥来节物知寒暖，泛应宾貊任去留。
落帽粗豪非宿好，插花姿媚怯英游。
不如只把茱萸看，免叹尊前岁月流。
舟发旧县雨泊复行
李寄（明代）

二月淮水绿，兹游喜再逢。半帆风力稳，群树雨声浓。

鱼贱倾篮买，舟行起碇从。沧波相对浴，白鸟巧仪容。
源水叹
李复（宋代）

岷山中断洮水来，分入西湖浸城址。
一落城阴不复回，余波日转臯兰尾。
阴风凄冽寒气早，愁雾惨澹边思起。
谁辩秋水澹无情，默观意亦有悲喜。
天轩地辟沧溟开，百川东奔如激矢。
龟龙受职日夜趋，万折必东效臣子。
发源本愿盈科进，筑防岂期因坎止。
日升不及浴云龙，泥润空能养萑苇。
停波寂寞虽无语，物情得失应如此。
淮阴野外乞余食，留侯圯下收堕履。
当年或失龙准翁，冷落功名千古耻。
我欲鸠工聚长锸，齐平决堤如决纸。
直看惊湍万里潮，免嗟穷涸千山底。
内侍刘有方畜名画乃内虢国夫人夜游图最为绝笔东坡馆北客都亭驲有方敢
李之仪（宋代）

天街雨过花满窗，万人壁立惊游龙。飘飘衣袂欲仙去，宝鞭遥指蓬莱宫。

真人睡起春才柳，谁眷琵琶最先手。合欢堂里谢使人，暗香犹带天阶尘。

宛然相对若可语，笔墨顿失当时痕。开眼成今合眼古，回头自有来时路。

长风破浪真快哉，快处须防倒骑虎。
黄汇征以石菖蒲一本相遗石圆而苍小窍数十大率与蜂窼无异又类莲房窍中皆菖蒲地也石生海旁俗号羊肚云
郑刚中（宋代）

细腰结垂窼，藏精事生育。儿已傅翼飞，孤悬尚凭屋。

水仙脱霓裳，美实青如簇。实尽秋房枯，众窍存虚目。

何人得二物，妙手夸神速。摩搓小变之，形在质为玉。

徐拾菖蒲子，小大量其腹。一种一根青，有地皆充足。

浸以西山泉，秀色遂可掬。使我读书舍，凉意无三伏。

常若菰蒋中，静看江湖绿。奉贶宜有诗，所愧诗篇俗。
荔枝香近（歇指）
周邦彦（宋代）

照水残红零乱，风唤去。尽日测测轻寒，帘底吹香雾。黄昏客枕无憀，细响当窗雨。看两两相依燕新乳。

楼下水，渐绿遍、行舟浦。暮往朝来，心逐片帆轻举。何日迎门，小槛朱笼报鹦鹉。共剪西窗蜜炬。
五月九日甲子至月望庚午大雨水不已十首 其九
方回（元代）

今日云霄客，何人禹稷思。树高堪避溺，稻尽底充饥。

苦口非吾事，衰躯异昔时。东溟容有限，细读后山诗。
户部银库观明沈藩南山主人造传古大元宝歌
朱圭（清代）

百斤大宝谁所铸，有明嘉靖丁未冬。南山主人篆传古，龟璋镇世弓弨彤。

明祖分藩沈廿一，简王横肇潞国封。六传允栘当世庙，诸郡争袭王独恭。

张桂焰熄夏严閧，铸铁成错朝匈匈。淮南炼药跃大冶，河间好事殊三雍。

非鼎非剑六丁煽，和钧关石王府庸。大盗移舟鱼已烂，辇载俘宝驼行𨙔。

铜人入洛斩蛇失，此物何以逃销镕。一门好学旌孝义，封殖底事攻金攻。

琼林大盈足殷鉴，况此儿戏岂正供。作歌聊复论其世，变幻蜃市随云龙。
思诚斋为曾照磨赋
王恭（明代）

冲漠窅无眹，苍苍但幽玄。仲尼既摽本，兹道常豁然。

末流矜小智，百伪汨其天。达人贵精一，思将体乎乾。

斋居澹而默，万汇纷我前。浑沦灵台奥，缅尔太极先。

众妙倏有契，洞然冰鉴悬。始从勿妄语，终以谐圣贤。

谁欤洓水翁，千载感微言。
次韵昌父十首 其三
韩淲（宋代）

未开宜雨落宜烟，只占山岩已自贤。白石中间写泉水，何须物外觅花仙。
园中即事二绝 其一
喻良能（宋代）

锦园无十亩，缓步足登临。弄月波涛细，爱山花木深。
溧水道中回寄子肃玉汝并属李晦庵八首
赵蕃（宋代）

悲风吹篮舆，渺渺如孤舟。
我亦作坐睡，兀兀随轻鸥。
鸥翻梦亦觉，未绝叩舷讴。
嘲南商
张耒（宋代）

两袖全匹帛，望知江淮客。
深藏计算苦，好鬬意气窄。
愁逢汤饼碗，遇鲊论瓮咋。
市南沽茅柴，归店两颧赤。
立春日马上遇黄国宝应犀
方回（元代）

十载乱离频，何知有此辰。
翩跹果下马，突兀眼中人。
野店春盘共，僧房夜榻邻。
吾宗老仙伯，题墨尚如新。
西斋旧无竹予归自毗陵斋前忽有竹满庭盖墙外之竹迸逸而生此也喜而赋之
杨万里（宋代）

平生取友孤竹君，馆之山崦与卜邻。风衿月佩霜雪身，只谈风节不论文。

我开西斋对清润，每嫌隔窗不相近。别来桃李一再花，我长在外君在家。

归来西斋挂窗处，此君忽在窗前住。绕墙检校无来路，此君来路从何许。

向来先生初出去，遣猿看墙鹤看户。如何鹤睡眼未开，此君一夜过墙来。

明朝稚子满庭砌，豹文玉骨龙苗裔。春风吹堕锦衣裳，仰看青士冠剑长。

先生岂惜窗前地，与君同醒复同醉。
赠楚云上人
温庭筠（唐代）

松根满苔石，尽日闭禅关。有伴年年月，无家处处山。

烟波五湖远，瓶屦一身闲。岳寺蕙兰晚，几时幽鸟还。
庞大倚锄而化
释了惠（宋代）

辨地要从苗，枝残叶后凋。
春风收契券，锄柄亦抽条。
春江花月夜
张若虚（唐代）

春江潮水连海平，海上明月共潮生。
滟滟随波千万里，何处春江无月明。
江流宛转绕芳甸，月照花林皆似霰。
空里流霜不觉飞，汀上白沙看不见。
江天一色无纤尘，皎皎空中孤月轮。
江畔何人初见月？江月何年初照人？
人生代代无穷已，江月年年望相似。(望相似 一作：只相似)
不知江月待何人，但见长江送流水。
白云一片去悠悠，青枫浦上不胜愁。
谁家今夜扁舟子？何处相思明月楼？
可怜楼上月裴回，应照离人妆镜台。(裴回 一作：徘徊)
玉户帘中卷不去，捣衣砧上拂还来。
此时相望不相闻，愿逐月华流照君。
鸿雁长飞光不度，鱼龙潜跃水成文。
昨夜闲潭梦落花，可怜春半不还家。
江水流春去欲尽，江潭落月复西斜。
斜月沉沉藏海雾，碣石潇湘无限路。
不知乘月几人归，落月摇情满江树。(落月 一作：落花)
次韵春游别说道二首
黄庭坚（宋代）

愁眼看春色，城西醉梦中。
柳分榆荚翠，桃上竹梢红。
燕湿社翁雨，莺啼花信风。
别离感贫贱，殷子正书空。
送祖上人
释法薰（宋代）

祖祖相传直至今，天高地迥少知音。
到家人问相传事，但道真鍮不博金。
赠衲友
董其昌（明代）

锡带神光雪，杯浮大士潮。孤踪泛江海，瞠眼向云霄。

说法惟挥麈，逢人或过桥。千峰何处住，一偈肯相招。
寄伯兄羽扇旋报七古一章依韵奉答
方士鼐（清代）

高哉碧梧栖凤毛，𡄸𡄸振融陵丹霄。郁乎苍松盘鹤顶，翩翩展翅依云巢。

君子于止知所止，坚吾寄托畴能摇。丰肌美羽胡为者，钟鼎何如安藜蒿。

君昔仁风遍泽国，举手翩阳阳不骄。今年六月又苦热，金飙送入始清萧。

我惭一扇寄千里，聊为两地除炎歊。君非热中我冷宦，古人何必矜题桥。

胸襟磊落笔锋利，趋炎附热非英豪。湖山别去今七载，熙州焉能比霅苕。

数椽官舍地低湿，往往久雨生寒潮。千峰万岭罗户右，绕墙芬馥多兰椒。

黎祁一味颇不厌，开轩扫榻能相邀。司空佛图助吟咏，山川刻露飞彩毫。

春花秋月期不至，徒令诗笔走清超。相思团扇对明月，遥知月下宽征袍。

风生一握凉侵臂，秋果再热奚辞劳。君身松柏是后彫，况有雏凤夸翔翱。

天伦乐叙欣所遭，一枝笑我同鹪鹩。君诗摺叠等琼瑶，盥薇读罢香暗飘。
边将
曾巩（宋代）

太祖太宗能得人，长垒横边遮虏尘。
太传李汉超，侍中何继筠，
二子追接吴与孙，镇齐抚棣功业均。
卓哉祖宗信英特，明如秋泉断如石。
一朝出节合二子，口付心随断纤惑。
磨笄之旁郡城下，酒利商租若山积。
二子开库啗战士，以屋量金乘量帛。
洪涛入坐行酒杯，牛胾羊蒸委若灰。
岁费巨万不计籍，战士欢酣气皆百。
二子按辔行边隅，牙纛宛转翻以舒。
汛扫沙碛无纤埃，塞门千里常夜开。
壮耕老餔安且愉，桑麻蔽野华芬敷。
济南远清书乐石，百井夜出摧穹庐。
神哉祖宗知大体，赵任李牧真如是。
汉文龌龊岂足称，郎吏致激面污骍。
当今羌夷久猖獗，兵如疽癰理须决。
堂堂诸公把旄鉞，硕策神韬困羁绁。
祖宗宪度存诸书，{灶土换霍}若白日明天衢。
国容军政不可乱，荐此以为陛下娱。
杂感六首
黎廷瑞（宋代）

元阳秋转碧，积冻春更好。
草力乃如斯，人生得草草。
寒暑浩茫茫，哀哉未闻道。
同薛存诚登栖岩寺
卢纶（唐代）

衰蹇步难前，上山如上天。尘泥来自晚，猿鹤到何先。

万壑应孤磬，百花通一泉。苍苍此明月，下界正沈眠。
乙巳年余避地彭老家还再过之倏尔十年而人改物换可感者多矣因赋
郭钰（元代）

旧题尘暗小楼间，花鸟庭空白日閒。鸟自不鸣花自落，客愁何得不相关。
夕次郫县和画壮
顾光旭（清代）

万马今归凯，前宵雨洗兵。花开石犀浦，月上杜鹃城。

飞盖村笳动，疏林骑火明。艰难经五载，郫酒为君倾。
水调歌头（题张晋英提举玉峰楼）
辛弃疾（宋代）

木末翠楼出，诗眼巧安排。天公一夜，削出四面玉崔嵬。畴昔此山安在，应为先生见挽，万马一时来。白鸟飞不尽，却带夕阳回。

劝公饮，左手蟹，右手杯。人间万事变灭，今古几池台。君看庄生达者，犹对山林皋壤，哀乐未忘怀。我老尚能赋，风月试追陪。
宿魏城驿用罗江东韵怀李仲明
李流谦（宋代）

昔年漂泊记曾游，碧树蝉声又带秋。
滑滑泥行青嶂路，翩翩风倚夕阳楼。
人夸驯雉碑犹在，书托文鳞水漫流。
天遣此来相近傍，伴君牢落向边州。
偈颂七十六首 其三十
释师观（宋代）

一二三四五，五四三二一。无量妙义门，皆从此经出。
信笔
陆游（宋代）

急雨初过景物奇，一天云作细鳞差。
画桡弄水三十里，恰是西村烟暝时。
送别郑明府
韩翃（唐代）

长头大鼻鬓如雪，早岁连兵剑锋折。千金尽去无斗储，

双袖破来空百结。独恋郊扉已十春，高阳酒徒连此身。

路傍谁识郑公子，谷口应知汉逸人。儿女相悲探井臼，

前功岂在他人后。劝君不得学渊明，且策驴车辞五柳。
赐大学士张鹏翮
胤禛（清代）

一德登黄阁，三台烛紫霄。化功兼衮补，和气作羹调。

运轴推元老，持钧序庶僚。赓歌应可嗣，赖尔协箫韶。
和张仲巽过瀛州感旧
苏颂（宋代）

览君关外感怀篇，重到藩城倍怆然。
岂为宦游无定止，却思世故易推迁。
流年忽复龙周纪，急景仍逢雁去燕。
物是人非重惆怅，空馀陈迹吏民传。
閒居 其六
袁宏道（明代）

霜鹤衔冰且忍饥，穷沙休忆稻梁肥。低棋动欲求先著，钝鸟焉能不早飞。

身分无多难了事，酸迂那得济时机。长安未有胶粘却，日日开门放客归。
大都杂诗四首 其四
宋本（元代）

形势全燕拥地灵，梯航万国走王城。狗屠已仕明天子，牛相宁知别太平。

玄武钩陈腾王气，白麟赤雁入新声。近来朝报多如雨，不见河南召贾生。
题悟性寺卧云堂呈源上人三首
曾丰（宋代）

渠侬高卧傲吾徒，不道吾徒反傲渠。
渠不得云无卧处，吾元自与太空俱。
次韵陈兹明五绝句
史弥宁（宋代）

几年枉挂右丞图，未辨家山瓜芋区。
骑马红尘归计晚，逢人嗫嗫话江湖。
和严介谿赠西还诗
赵贞吉（明代）

别公犹是见公时，回望华阳黑水垂。
万里一身愁作客，十年两逐愧临歧。
孤臣去国名难洁，弃妇思家步易迟。
珍重台衡尚怜惜，直庐中夜起吟诗。
绍熙元年恭上寿圣皇太后至尊寿皇圣帝寿成皇后尊号册宝十四首 其二
郊庙朝会歌辞（宋代）

钟鼓交作，文物咸备。彤庭玉阶，天子是莅。咨尔辅臣，展采错事。

辅臣稽首，敢不率礼。
襄阳咏史 其十五 庞士元宅
李俊民（金朝）

鹰自养来饥肯去，龙从卧后顾须频。到头骥足非难展，祇在当时驾驭人。
南郊庆成口号二十首
周密（宋代）

亲郊诏下半年前，正是咸淳第二年。执玉奉璋来万国，息烽归马静三边。
和李似表丞厅梅发用胡士曹韵
周紫芝（宋代）

江头雪屋知谁家，雪中冷艳空争华。不知何郎闭东阁，坐看江梅初着花。

谷底春回犹未透，天寒袖薄姿微瘦。黄昏有月谁复知，举世无花出君右。

人生一月几胡卢，枝犹在手霜满须。湖边孤坐不饮酒，西湖处士空清臞。

知君不学崔斯立，幅巾漫对枯松株。铁心虽冷白自胜，金缕醉歌欢岂无。

明朝花在有新句，诗成阿买还当书。
示友
潘咨（清代）

名士如名山，轩车时来游。自非林泉性，鲜能终日留。

岂不爱清华，冰雪易为愁。性习本自异，慕思良亦浮。

所眷非素怀，群疑生嘲啁。是洵神仙山，何无金玉楼。

以此求真赏，所以失林丘。吾愿山中士，气与冰雪遒。

自爱白云睡，非薄车马俦。
送连景昭归三山用其韵
刘学箕（宋代）

得意难兼熊掌鱼，功名随分勿求馀。
或先或后时而已，将废将行命也欤。
理性明中閒念虑，云山深处著田庐。
君归政好携妻子，泉石寻盟饱读书。
初至巴陵与李十二白、裴九同泛洞庭湖三首·其二
贾至（唐代）

枫岸纷纷落叶多，洞庭秋水晚来波。
乘兴轻舟无近远，白云明月吊湘娥。
山居
林尚仁（宋代）

帝城花锦地，让与市人居。
万事不到耳，一贫唯读书。
扫床留月宿，种药带云锄。
未晚多先醉，为官恐不如。
和方信孺题云崖轩
张自明（宋代）

万进风烟倚瘦藜，湘南曾自一登陴。
云崖知在宜山麓，水月传夸古洞奇。
四字丹书无梦见，千峰苍玉有谁诗。
门前系马松阴下，鸦背斜阳影屡移。
谢岳大用提举郎中寄茶果药物三首日铸茶
杨万里（宋代）

瓷瓶蜡纸印丹砂，日铸春风出使家。
白锦秋鹰微露爪，青瑶晓使未成芽。
松梢鼓吹汤翻鼎，瓯面云烟乳作花。
唤醒老夫江海梦，呼儿索镜整乌纱。
雨后剪园中新蔬敬献皇太后谨成一律
弘历（清代）

夏畦雨足绿菲菲，莼茁如酥韭叶肥。为验农乘临别苑，藉方菽叶奉慈闱。

盘盛烟甲先秋冷，手剪香芽滴露稀。生意静观欣自得，还思发育遍郊畿。
和答喻扬庵郡公五首 其五
孙承恩（明代）

叩户醒残梦，开门得好诗。骊珠惊到眼，宿疴忽如医。

喜溢高歌久，才疏勉和迟。小亭成胜事，幽寂动春姿。
自和
李曾伯（宋代）

最高楼上又层阑，目短元龙空海寰。
栋宇地雄千嶂表，金汤天海两江间。
西风障面曾筹檄，夜月胡床忆佩环。
老去凭虚心辄悸，蜀城虽好不如还。
古意九首 其九
贯休（唐代）

忆在山中时，丹桂花葳蕤。红泉浸瑶草，白日生华滋。

箬屋开地炉，翠墙挂藤衣。看经竹窗边，白猿三两枝。

东峰有老人，眼碧头骨奇。种薤煮白石，旨趣如婴儿。

月上来打门，月落方始归。授我微妙诀，恬澹无所为。

别来六七年，只恐白日飞。
送王郎中 其三
钱珝（唐代）

浦烟含夜色，冷日转秋旻。自有沈碑在，清光不照人。
句
黄泰亨（元代）

久约竹松坚晚节，病逢蒲柳望秋时。
强通致仕
庄昶（明代）

草阁传诗还再拜，一江其奈老怀何。先怀此去真休早，贱子平怀是病多。

天地幸逢今圣主，江山谁肯恋渔蓑。老臣要尽深山睡，莫忘明良万古歌。
宿龙山精舍
陈必复（宋代）

偶贪禅宇静，补被到深要。
夜榻僧同话，寒檐客自吟。
窗明疑积雪，树黑泽常阴。
犹恨匆匆出，丁宁约重寻。
舟中别后中夕无寐偶成四十言奉寄中辉大卿
文彦博（宋代）

五十年亲友，如今两鬓霜。相逢在淇澳，所乐似潇湘。

话旧如春梦，听歌放酒狂。压关楼下别，一夕九回肠。
仲明父不至
王安石（宋代）

月出映沟坻，烟升隐墟落。
寒鱼占窟聚，暝鸟投枝泊。
亭皋闭晚市，陇首归新获。
伫子终不来，青灯耿林壑。
人日贵阳作
曹申吉（清代）

故里今年别，殊乡昨日春。看云遥爱日，纪岁乍逢人。

泽国湘沅外，山城魑魅邻。野梅初应候，寒雨几经旬。

赤帖千门换，雕题百帐驯。彩幡迎楚雁，铜鼓赛苗神。

瘴疠崎岖地，艰危老大身。已甘沦井鬼，无复绘麒麟。

蓂荚重开子，椒盘屡荐辛。牂牁天更远，屈贾吊何频？

暖律回穷谷，浮生托大钧。友朋偕僰道，词赋动芳辰。

鬓好观青镜，心期理白蘋。凤楼歌舞处，望断属车尘。
秋晚
陆游（宋代）

庭草犹残绿，溪枫已半丹。
谁知此翁健，又见一年寒。
幻境槐安梦，危机竹节滩。
如今浑过尽，摩腹且加餐。
华亭百咏·姚将军庙
许尚（宋代）

阴功周邑境，南面固宜然。
毋复论民事，神今惮改迁。
洛中郑悫三伏之际率宾僚避暑于使君林取大莲
陆文圭（元代）

樽疊自古宴嘉宾，末世风流意转新。
筒叶卷来由郑氏，杯荷制出始唐人。
一时花草空傅玩，他日宝僚但饮醇。
外直中通比君子，轮他光霁满怀春。
景祐飨先农五首
佚名（隋代）

居德之厚，厥祀攸陈。
土膏初胍，农事先春。
铿然金奉，俨若华绅。
陟降于阼，福禄惟神。
萧叶二子夜过
区仕衡（宋代）

褐衣曾替衮衣愁，肉食谁知藿食忧。
斩马尚方无可借，夜深灯下看吴钩。
送王拊石赍诏万州
李之世（明代）

丹诏惊传到海头，欢声雷动遍遐陬。图凝九鼎膺千历，日有重离照万州。

桂影摇波浮玉甸，槐香浥露点星邮。经游转觉家山胜，红叶如花醉好秋。
送顾都御史致仕还乡
杨荣（明代）

忆昔与君同射策，两鬓相看如漆黑。流光迅速不可拘，转眼漆漆头总白。

君初释褐宰花封，桑麻百里春融融。欻从鹗荐上霄汉，手持玉斧乘青骢。

英姿劲气独超绝，不好寻常事容悦。三春柏府凛严霜，六月江南洒飞雪。

银台进秩曾几时，擢官都宪蒙主知。四方颙昂想风采，百寮震肃瞻威仪。

圣恩优老古无比，一朝敕赐归田里。清名已见重当时，况复光荣善终始。

汉家解组有二疏，都门相送多轩车。高风卓卓振寥廓，夹道人称贤大夫。

君今高步踵前轨，不使先贤独专美。归来林下更优游，锦绣辉煌照桑梓。

蹇予衰老思退休，才薄应惭今尚留。冥鸿何日遂高举，九霄接翼横清秋。
感述
易奇际（明代）

少年未解百忧并，十载青缃浪得名。礼及趋庭曾有教，诗当陟圮总无声。

原鸰并断馀双鹄，柳絮飞残尚一莺。欲把新裁写幽恨，不堪痛定理平生。
如梦令
陆幽光（清代）

几欲把愁推去。却被双眉锁住。细软语情郎，何事千情万绪。

无味。无味。牵惹柔肠如许。